તેમણે શાળા કે બાલમંદિરને બાલવિકાસને અવલોકવા માટેની પ્રયોગભૂમિ ગણાવી. તેમણે જણાવ્યું કે શિક્ષકે વૈજ્ઞાનિકની જેમ બાળકોનાં વર્તનનું અવલોકન કરી તેમની આંતરિક શક્તિઓ ખીલવી શ્રેષ્ઠ માનસના ઘડતરની પ્રક્રિયા કરવાની છે. જેમ વનસ્પતિશાસ્ત્રી, પ્રાણીશાસ્ત્રી, ખગોળશાસ્ત્રી, સૂક્ષ્મદર્શનયંત્રો વડે નિરંતર થતા ફેરફારોનો અભ્યાસ કરે તેમ જ શિક્ષકે પણ માનસશાસ્ત્રનો અભ્યાસ કરવાનો છે. આવાં અવલોકનોની ભૂમિ એટલે જ શાળા જે શિક્ષણનું કારખાનું નહીં, પણ પ્રયોગશાળા બનવી જોઈએ.